title: 2007 m. birželio 7 d. Tarybos sprendimas dėl Europos cheminių medžiagų agentūros Valdančiosios tarybos 27 narių skyrimo

text:
16.6.2007

               LT

               Europos Sąjungos oficialusis leidinys

               C 134/6

      TARYBOS SPRENDIMAS

   2007 m. birželio 7 d.
   dėl Europos cheminių medžiagų agentūros Valdančiosios tarybos 27 narių skyrimo
   (2007/C 134/04)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 2006 m. gruodžio 18 d. Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiančio Europos cheminių medžiagų agentūrą (1), 79 straipsnį,
   kadangi:

               (1)

               Reglamento (EB) Nr. 1907/2006 79 straipsnyje numatoma, kad Taryba Europos cheminių medžiagų agentūros Valdančiosios tarybos nariais turėtų skirti po vieną atstovą iš kiekvienos valstybės narės.

               (2)

               Valdančiosios tarybos nariai turėtų būti skiriami atsižvelgiant į atitinkamą jų patirtį ir kompetenciją cheminių medžiagų saugos ar reguliavimo srityje, kartu užtikrinant, kad Tarybos sudėtyje būtų atitinkamą patirtį bendro pobūdžio, finansiniais ir teisiniais klausimais turinčių narių.

               (3)

               Turėtų būti užtikrintas Valdančiosios tarybos darbo tęstinumas. Šiuo tikslu pirmąjį kartą paskirti nariai neturėtų vienu metu baigti savo kadencijos. Todėl dvylika narių turėtų būti paskirta laikotarpiui iki 2013 m. gegužės 31 d., o kiti nariai turėtų būti paskirti laikotarpiui iki 2011 m. gegužės 31 d.

               (4)

               Visos valstybės narės Tarybai pateikė savo kandidatūras,

         NUSPRENDĖ:
   1 straipsnis
   Europos cheminių medžiagų agentūros Valdančiosios tarybos nariais laikotarpiui nuo 2007 m. birželio 1 d. iki 2013 m. gegužės 31 d. skiriami šie asmenys (vardas, pavardė, pilietybė, gimimo data):

               —

               Karel BLÁHA, čekas, 1953 m. gruodžio 20 d.

               —

               Ana FRESNO RUIZ, ispanė, 1952 m. sausio 31 d.

               —

               Odile GAUTHIER, prancūzė, 1962 m. liepos 24 d.

               —

               Martin LYNCH, airis, 1946 m. rugpjūčio 13 d.

               —

               Antonello LAPALORCIA, italas, 1952 m. birželio 13 d.

               —

               Claude GEIMER, liuksemburgietis, 1951 m. liepos 26 d.

               —

               Dr. Zoltán ADAMIS, vengras, 1937 m. spalio 19 d.

               —

               Dr. Arnoldus Wilhelmus VAN DER WIELEN, olandas, 1945 m. birželio 26 d.

               —

               Dr. Thomas JAKL, austras, 1965 m. birželio 13 d.

               —

               Dr. Marta CIRAJ, slovėnė, 1956 m. vasario 12 d.

               —

               Jukka MALM, suomis, 1960 m. balandžio 26 d.

               —

               Ethel FORSBERG, švedė, 1956 m. balandžio 5 d.

         2 straipsnis
   Europos cheminių medžiagų agentūros Valdančiosios tarybos nariais laikotarpiui nuo 2007 m. birželio 1 d. iki 2011 m. gegužės 31 d. skiriami šie asmenys (vardas, pavardė, pilietybė, gimimo data):

               —

               Maarten ROGGEMAN, belgas, 1979 m. gruodžio 18 d.

               —

               Ekaterina Spasova GECHEVA-ZAHARIEVA, bulgarė, 1975 m. rugpjūčio 8 d.

               —

               Helge ANDREASEN, danas, 1948 m. spalio 1 d.

               —

               Alexander NIES, vokietis, 1956 m. sausio 27 d.

               —

               Maria ALAJÕE, estė, 1969 m. lapkričio 3 d.

               —

               Maria-Miranda XEPAPADAKI-TOMARA, graikė, 1947 m. lapkričio 12 d.

               —

               Leandros NICOLAIDES, kiprietis, 1950 m. vasario 11 d.

               —

               Ilze KIRSTUKA, latvė, 1950 m. liepos 30 d.

               —

               Aurelija BAJORAITIENĖ, lietuvė, 1964 m. gruodžio 23 d.

               —

               Francis E FARRUGIA, maltietis, 1945 m. gruodžio 18 d.

               —

               Katarzyna KITAJEWSKA, lenkė, 1952 m. vasario 13 d.

               —

               António Nuno FERNANDES GONÇALVES HENRIQUES, portugalas, 1951 m. liepos 30 d.

               —

               Rodica MOROHOI, rumunė, 1971 m. liepos 9 d.

               —

               Edita NOVÁKOVÁ, slovakė, 1956 m. liepos 8 d.

               —

               Dr. John ROBERTS, britas, 1951 m. birželio 29 d.

         3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Liuksemburge, 2007 m. birželio 7 d.

            Tarybos vardu

            Pirmininkas

         M. GLOS

      (1)  OL L 396, 2006 12 30, p. 1.


title: 2008 m. gruodžio 8 d. Tarybos sprendimas 2008/922/BUSP dėl Bendrosios pozicijos 2004/161/BUSP, atnaujinančios ribojančias priemones Zimbabvei, įgyvendinimo

text:
10.12.2008

               LT

               Europos Sąjungos oficialusis leidinys

               L 331/22

      TARYBOS SPRENDIMAS 2008/922/BUSP
   2008 m. gruodžio 8 d.
   dėl Bendrosios pozicijos 2004/161/BUSP, atnaujinančios ribojančias priemones Zimbabvei, įgyvendinimo
   EUROPOS SĄJUNGOS TARYBA,
   atsižvelgdama į Tarybos bendrąją poziciją 2004/161/BUSP (1), ypač į jos 6 straipsnį siejant jį su Europos Sąjungos sutarties 23 straipsnio 2 dalimi,
   kadangi:

               (1)

               Bendrąja pozicija 2004/161/BUSP Taryba patvirtino priemones, inter alia skirtas užkirsti kelią Zimbabvės Vyriausybės nariams ir fiziniams ar juridiniams asmenims, su jais susijusiems subjektams ar organizacijoms, ir kitiems fiziniams ar juridiniams asmenims, kurių veikla šiurkščiai pažeidžia demokratijos, pagarbos žmogaus teisėms ir teisinės valstybės principus Zimbabvėje, ir kurių sąrašas pateikiamas minėtos bendrosios pozicijos priede pateiktame sąraše, atvykti į valstybių narių teritoriją ar vykti per ją tranzitu bei įšaldyti jų lėšas ir ekonominius išteklius.

               (2)

               Atsižvelgdama į tai, kad 2008 m. prezidento rinkimų kampanijos metu Zimbabvės valdžios institucijos organizavo ir vykdė smurto veiksmus, 2008 m. liepos 22 d. priimtu Sprendimu 2008/605/BUSP (2) Taryba papildė Bendrosios pozicijos 2004/161/BUSP priede pateiktą sąrašą tam tikrais asmenimis ir subjektais.

               (3)

               Be to, 2008 m. liepos 31 d. priimta Bendrąja pozicija 2008/632/BUSP (3) Taryba nusprendė sugriežtinti ribojamąsias priemones, susijusias su draudimu fiziniams asmenims, įtrauktiems į Bendrosios pozicijos 2004/161/BUSP priede pateiktą sąrašą, atvykti į valstybių narių teritoriją ar keliauti per ją tranzitu.

               (4)

               Dėl Zimbabvės valdžios institucijų organizuojamų ir vykdomų smurto veiksmų ir dėl besitęsiančio 2008 m. rugsėjo 15 d. pasirašyto politinio susitarimo įgyvendinimo stabdymo tikslinga Bendrosios pozicijos 2004/161/BUSP priede pateiktą sąrašą papildyti tam tikrais asmenimis.

               (5)

               Tačiau nėra priežasčių laikyti vieną asmenį Bendrosios pozicijos 2004/161/BUSP priede pateiktame sąraše.

               (6)

               Todėl Bendrosios pozicijos 2004/161/BUSP priedas turėtų būti patikslintas,

         NUSPRENDĖ:
   1 straipsnis
   1.   Šio sprendimo I priede nurodyti asmenys įtraukiami į Bendrosios pozicijos 2004/161/BUSP priede pateiktą sąrašą.
   2.   Asmuo, esantis šio sprendimo II priede, išbraukiamas iš Bendrosios pozicijos 2004/161/BUSP priede pateikto sąrašo.
   2 straipsnis
   Šis sprendimas įsigalioja jo priėmimo dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2008 m. gruodžio 8 d.

            Tarybos vardu

            Pirmininkas

         B. KOUCHNER

      (1)  OL L 50, 2004 2 20, p. 66.

      (2)  OL L 194, 2008 7 23, p. 34.

      (3)  OL L 205, 2008 8 1, p. 53.

      I PRIEDAS
      1 straipsnio 1 dalyje nurodyti asmenys:

                              173.

                              Newton Kachepa

                  Parlamento narys, išrinktas Mudzi North, tiesiogiai susijęs su teroro kampanija, vykdyta prieš ir po rinkimų

                              174.

                              Majoras Kairo Mhandu (slapyvardis Cairo)

                  ZNA (Zimbabvės nacionalinės armijos) narys, tiesiogiai susijęs su teroro kampanija, vykdyta prieš ir po rinkimų

                              175.

                              Brigados generolas Sibusio Bussie Moyo

                  ZNA (Zimbabvės nacionalinės armijos) narys, tiesiogiai susijęs su teroro kampanija, vykdyta prieš ir po rinkimų

                              176.

                              Brigados generolas Richard Ruwodo

                  Šiam asmeniui rugpjūčio 12 d. suteiktas (atsargos) generolo majoro laipsnis, anksčiau jis laikinai ėjo Gynybos ministerijos nuolatinio valstybės sekretoriaus pareigas ir yra tiesiogiai susijęs su teroro kampanija, vykdyta prieš ir po rinkimų

                              177.

                              Misheck Nyawani

                  Vyresnysis inspektorius (išėjęs į pensiją), tiesiogiai susijęs su teroro kampanija, vykdyta prieš ir po rinkimų

                              178.

                              Columbus Mudonhi

                  ZRP (Zimbabvės Respublikos policijos) inspektoriaus padėjėjas, tiesiogiai susijęs su teroro kampanija, vykdyta prieš ir po rinkimų

                              179.

                              Isaac Mumba

                  Vyresnysis inspektorius, tiesiogiai susijęs su teroro kampanija, vykdyta prieš ir po rinkimų

                              180.

                              Martin Kwainona

                  Komisaro padėjėjas, tiesiogiai susijęs su teroro kampanija, vykdyta prieš ir po rinkimų

                              181.

                              Paul Mudzvova

                  Seržantas, tiesiogiai susijęs su teroro kampanija, vykdyta prieš ir po rinkimų

                              182.

                              Martin Dinha

                     Mashonaland Central provincijos gubernatorius

                              183.

                              Faber Chidarikire

                     Mashonaland West provincijos gubernatorius

      II PRIEDAS
      1 straipsnio 2 dalyje nurodytas asmuo:

                              45.

                              Makoni, Simbarashe

                  Zimbabvės Afrikos nacionalinės sąjungos (Patriotinio fronto) politbiuro ekonomikos reikalų generalinio sekretoriaus pavaduotojas (buvęs finansų ministras), gimęs 1950 m. kovo 22 d.
                  Politbiuro narys, todėl glaudžiai susijęs su Vyriausybe ir jos vykdoma politika


title: 2006/1016/EB: 2006 m. gruodžio 19 d. Tarybos sprendimas, suteikiantis Europos investicijų bankui Bendrijos garantiją paskolų ir paskolų garantijų, suteiktų projektams ne Bendrijoje, nuostoliams atlyginti

text:
30.12.2006

               LT

               Europos Sąjungos oficialusis leidinys

               L 414/95

      TARYBOS SPRENDIMAS

   2006 m. gruodžio 19 d.
   suteikiantis Europos investicijų bankui Bendrijos garantiją paskolų ir paskolų garantijų, suteiktų projektams ne Bendrijoje, nuostoliams atlyginti
   (2006/1016/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 181a straipsnį,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Europos investicijų bankas (EIB) nuo 1963 m. ne Bendrijoje vykdo operacijas, remdamas Bendrijos užsienio politikos kryptis.

               (2)

               Beveik visos šios operacijos buvo vykdomos Tarybos prašymu ir naudojantis Komisijos administruojama Bendrijos biudžeto garantija. Naujausia Bendrijos garantija 2000–2007 m. laikotarpiu buvo nustatyta 1999 m. gruodžio 22 d. Tarybos sprendimu 2000/24/EB, suteikiančiu Europos investicijų bankui Bendrijos garantiją dėl nuostolių, susijusių su paskolomis projektams už Bendrijos ribų (Vidurio ir Rytų Europoje, Viduržemio jūros šalyse, Lotynų Amerikoje ir Azijoje, ir Pietų Afrikos Respublikoje (2) ir Sprendimais 2001/777/EB (3) bei 2005/48/EB (4) dėl skolinimo veiksmų konkrečiuose regionuose.

               (3)

               Siekiant paremti ES išorės veiksmus, nepadarant poveikio EIB kredito būklei, EIB reikėtų suteikti Bendrijos biudžeto garantiją operacijoms, kurios atliekamos ne Bendrijos šalyse. EIB reikėtų skatinti didinti operacijų, kurios vykdomos nesinaudojant Bendrijos garantija, skaičių, ypač narystės siekiančiose ir Viduržemio jūros regiono šalyse bei investuoti tinkamose kitų regionų šalyse, o išaiškinant Bendrijos garantijos aprėpties pobūdį, reikėtų nurodyti, kad ji apima tam tikrą politinio arba suverenaus pobūdžio riziką.

               (4)

               Bendrijos garantija turėtų būti atlyginti nuostoliai, susiję su paskolomis ir paskolų garantijomis tinkamiems investiciniams projektams, vykdomiems pagal Pasirengimo narystei paramos priemonę (5) (IPA), Europos kaimynystės ir partnerystės priemonę (6) (ENPI) ir Vystomojo bendradarbiavimo priemonę (DCI) nurodytose šalyse, kai toks paskolų finansavimas arba garantija suteikiami pagal pasirašytą sutartį, kuri vis dar galioja arba nebuvo nutraukta (EIB finansavimo operacijos).

               (5)

               Pagal šį sprendimą Bendrijos garantija padengiamos sumos turėtų sudaryti didžiausią EIB teikiamą pagal Bendrijos garantiją finansavimą. Jomis nekeliami tikslai, kuriuos EIB turėtų būtinai pasiekti.

               (6)

               Pastaraisiais metais buvo persvarstytos ir išplėstos ES užsienio politikos kryptys. Pirmiausia tai buvo susiję su Pasirengimo narystės strategija, išdėstyta Komisijos 2005 m. plėtros strategijos dokumente, Europos kaimynystės politika, išdėstyta 2004 m. gegužės 12 d. Komisijos strategijos dokumente, atnaujintomis partnerystėmis su Lotynų Amerika ir Pietryčių Azija bei ES strateginėmis partnerystėmis su Rusija, Kinija ir Indija.

               (7)

               Nuo 2007 m. ES išorės ryšius taip pat stiprins naujos finansinės priemonės, t. y. IPA, ENPI, DCI ir Stabilumo priemonė (7).

               (8)

               EIB finansavimo operacijos turėtų atitikti ir remti ES užsienio politikos kryptis, įskaitant konkrečius regioninius tikslus. EIB finansavimas turėtų papildyti atitinkamas Bendrijos pagalbos politikos kryptis, programas ir instrumentus skirtinguose regionuose. Be to, valstybių narių aplinkos apsauga ir energijos tiekimo patikimumas turėtų būti įtraukti į EIB finansavimo tikslus visuose reikalavimus atitinkančiuose regionuose. EIB finansavimo operacijas reikėtų vykdyti tose šalyse, kurios atitinka tam tikras sąlygas, nustatytas ES aukšto lygio susitarimuose dėl politinių ir makroekonominių aspektų.

               (9)

               Komisijos ir EIB politinis dialogas, taip pat EIB ir Komisijos finansavimo strateginis planavimas bei nuoseklumas turėtų būti sustiprinti. EIB veiklos ne Bendrijoje ryšys su ES politikos kryptimis turėtų būti stiprinamas EIB ir Komisijai glaudžiau bendradarbiaujant centriniu ir vietos lygiu. Toks sustiprintas koordinavimas inter alia turėtų apimti išankstines tarpusavio konsultacijas politiniais klausimais, abiem pusėms svarbių dokumentų rengimą ir projektų srautus. Ypač svarbios bus išankstinės konsultacijos dėl Komisijos arba EIB rengiamų strateginių programavimo dokumentų, siekiant glaudžiau susieti EIB ir Komisijos veiklą bei įvertinti pažangą, pasiektą įgyvendinant atitinkamus ES politikos tikslus.

               (10)

               EIB finansavimas narystės siekiančiose šalyse turėtų atspindėti prioritetus, nustatytus Stojimo ir Europos partnerystėse, stabilizacijos ir asociacijos susitarimuose bei derybose su ES. ES veiksmai Vakarų Balkanuose ir toliau laipsniškai turėtų būti perorientuojami nuo atkūrimo prie pasirengimo narystei rėmimo. Šiuo atžvilgiu EIB taip pat turėtų stengtis savo veikla skatinti institucinės plėtros aspektą, prireikus bendradarbiaujant su kitomis tame regione veikiančiomis Tarptautinėmis finansų institucijomis (TFI). Per 2007–2013 m. laikotarpį turėtų būti didinamas šalių kandidačių (Kroatijos, Turkijos ir Buvusiosios Jugoslavijos Respublikos Makedonijos) finansavimas pagal EIB suteiktą Pasirengimo narystei priemonę, kuri ateityje turėtų būti išplėsta, įtraukiant potencialias Vakarų Balkanų šalis kandidates, atsižvelgiant į jų pasirengimo narystei proceso pažangą.

               (11)

               Dėl šalių, kurioms taikoma ENPI, EIB turėtų tęsti ir stiprinti savo veiklą Viduržemio jūros regione, didesnį dėmesį skirdamas privačiojo sektoriaus plėtrai. Todėl reikalingas šalių partnerių bendradarbiavimas siekiant sudaryti palankesnes sąlygas privačiojo sektoriaus plėtrai ir paskatinti struktūrines reformas, visų pirma finansų sektoriuje, bei kitas priemones, skirtas palankesnėms sąlygoms EIB veiklai sudaryti, visų pirma siekiant užtikrinti, kad EIB galėtų išleisti obligacijas vietos rinkose. EIB turėtų stiprinti savo veiklą Rytų Europoje, Pietų Kaukaze ir Rusijoje laikantis tam tikrų sąlygų pagal ES ir atitinkamos šalies aukščiausio lygio politinius ir makroekonominius aspektus reguliuojančias sutartis. Šiame regione EIB turėtų finansuoti ES labai svarbius transporto, energetikos, telekomunikacijų ir aplinkos infrastruktūros projektus. Pagrindiniai projektai turėtų apimti svarbiausias išplėsto transeuropinio tinklo kryptis, projektus, kurie turi tarpvalstybinę reikšmę vienai ar kelioms valstybėms narėms, ir didžiausius projektus, kuriais, plėtojant ryšius, skatinama regioninė integracija. Aplinkos sektoriuje EIB pirmiausia turėtų orientuotis į projektus Rusijoje pagal Šiaurės dimensijos aplinkosaugos partnerystės priemonę. Energetikos sektoriuje ypač svarbūs yra strateginiai energijos tiekimo ir energijos transportavimo projektai. EIB finansavimo operacijos šiame regione turėtų būti vykdomos glaudžiai bendradarbiaujant su Europos rekonstrukcijos ir plėtros banku (ERPB), pirmiausia atsižvelgiant į sąlygas, kurios turi būti nustatytos Komisijos, EIB ir ERPB sudarytame trišaliame susitarimo memorandume.

               (12)

               EIB finansavimas Azijos ir Lotynų Amerikos šalyse bus laipsniškai derinamas su ES bendradarbiavimo strategija tuose regionuose ir papildys Bendrijos biudžeto lėšomis finansuojamas priemones. EIB turėtų stengtis, kad jos veikla laipsniškai apimtų daugiau tų regionų šalių, įskaitant veiklą neturtingesnėse šalyse. Remiant ES tikslus EIB finansavimas Azijos ir Lotynų Amerikos šalyse turėtų būti skiriamas aplinkos tvarumui (įskaitant klimato kaitos padarinių sušvelninimą) ir energijos tiekimo patikimumo projektus, taip pat toliau remiamas ES dalyvavimas Azijos ir Lotynų Amerikos šalyse pasitelkiant tiesiogines užsienio investicijas ir technologijų perdavimą bei pažangią patirtį. Atsižvelgiant į sąnaudų veiksmingumą, EIB taip pat turėtų sugebėti tiesiogiai dirbti su vietos įmonėmis, visų pirma aplinkos tvarumo ir energijos tiekimo patikimumo srityje. Atliekant tarpinę peržiūrą bus iš naujo svarstomi EIB finansavimo Azijos ir Lotynų Amerikos šalyse tikslai.

               (13)

               Centrinėje Azijoje EIB reikėtų orientuotis į didžiausius tarpvalstybinės svarbos energijos tiekimo ir transportavimo projektus. EIB finansavimas Centrinėje Azijoje turėtų būti vykdomas glaudžiai bendradarbiaujant su ERPB, pirmiausia atsižvelgiant į sąlygas, kurios bus nustatytos Komisijos, EIB ir ERPB sudarytame trišaliame susitarimo memorandume.

               (14)

               Plėtojant EIB veiklą pagal Kotonu susitarimą su AKR šalimis, Pietų Afrikoje EIB turėtų skirti dėmesį visuomeninės svarbos infrastruktūros projektams (įskaitant savivaldybių infrastruktūrą, energijos ir vandens tiekimą) bei privataus sektoriaus paramai, įskaitant MVĮ. Ekonominio bendradarbiavimo nuostatų įgyvendinimas pagal ES ir Pietų Afrikos prekybos ir plėtros bendradarbiavimo susitarimą prisidės prie EIB veiklos plėtojimo šiame regione.

               (15)

               Siekiant sustiprinti visos ES paramos atitinkamuose regionuose nuoseklumą, turėtų būti numatytos galimybės atitinkamai derinti EIB finansavimą su ES biudžeto ištekliais dotacijų rėmimo, rizikos kapitalo ir palūkanų normų subsidijų forma, kartu teikiant techninę paramą projektams rengti ir teisinei sistemai bei norminei bazei įgyvendinti ir stiprinti pasitelkiant IPA, ENPI, Stabilumo priemonę bei Pietų Afrikai – DCI.

               (16)

               EIB jau glaudžiai bendradarbiauja su TFI ir su Europos dvišalėmis institucijomis. Šis bendradarbiavimas vyksta pagal susitarimo memorandumus dėl konkrečių regionų, kuriuos turėtų patvirtinti EIB valdymo organai. Ne ES šalyse vykdomomis finansavimo operacijomis, kurios priskiriamos šio sprendimo taikymo sričiai, EIB prireikus turėtų stengtis toliau stiprinti koordinavimą ir bendradarbiavimą su TFI ir Europos dvišalėmis institucijomis, įskaitant prireikus bendradarbiavimą sektoriaus sąlygų suderinamumo srityje, didesnį bendro finansavimo panaudojimą bei dalyvavimą su kitomis TFI visuotinėse iniciatyvose, pavyzdžiui, skatinančiose pagalbos koordinavimą bei veiksmingumą.

               (17)

               Reikėtų gerinti EIB ir Komisijos EIB finansavimo operacijų ataskaitas. Remdamasi iš EIB gauta informacija, Komisija turėtų kasmet informuoti Europos Parlamentą ir Tarybą apie EIB finansavimo operacijas, vykdomas pagal šį sprendimą. Ataskaitose visų pirma turėtų būti įtrauktas skyrius dėl pridedamosios vertės laikantis ES politikos ir skirsnis dėl bendradarbiavimo su Komisija, kitomis TFI ir dvišaliais donorais, įskaitant bendradarbiavimą bendro finansavimo klausimais.

               (18)

               Šiuo sprendimu nustatyta Bendrijos garantija turėtų apimti EIB finansavimo operacijas, pasirašytas per laikotarpį, kuris prasideda 2007 m. vasario 1 d. ir baigiasi 2013 m. gruodžio 31 d. Kad būtų galima užregistruoti pokyčius, įvykusius per pirmąją šių įgaliojimų vykdymo laikotarpio pusę, EIB ir Komisija turėtų parengti šio sprendimo tarpinę peržiūrą. Ši tarpinė peržiūra visų pirma turėtų apimti nepriklausomų ekspertų įvertinimą, kurio sąlygos nurodytos II priede.

               (19)

               EIB finansavimo operacijos ir toliau turėtų būti atliekamos pagal paties EIB taisykles ir procedūras, įskaitant tam tikras kontrolės priemones, taip pat pagal atitinkamas taisykles ir procedūras, susijusias su Audito Rūmais ir OLAF.

               (20)

               Išorės veiksmų garantijų fondas (Garantijų fondas), įsteigtas 1994 m. spalio 31 d. Tarybos reglamentu (EB, Euratomas) Nr. 2728/94, turėtų toliau aprūpinti Bendrijos biudžetą likvidžiomis atsargomis, skirtomis EIB finansavimo operacijų nuostoliams padengti (8).

               (21)

               EIB, pasikonsultavęs su Komisija, turėtų parengti preliminarų ilgalaikį EIB finansavimo operacijų skaičiaus pasirašymo programavimą, kad būtų galima atitinkamai suplanuoti biudžeto lėšas, kurių reikia Garantijų fondo atidėjimams sudaryti. Komisija turėtų atsižvelgti į ši planą savo reguliariame biudžeto programavime, perduotame biudžeto valdymo institucijai,

         PRIĖMĖ ŠĮ SPRENDIMĄ:
   1 straipsnis
   Garantija ir viršutinės ribos
   1.   Bendrija suteikia Europos investicijų bankui (EIB) visuotinę garantiją (Bendrijos garantija) dėl EIB negautų, bet jam priklausančių sumų, susijusių su paskolomis ir paskolų garantijomis, EIB tinkamiems investiciniams projektams, vykdomiems šiame sprendime nurodytose šalyse, kai paskolos finansavimas arba garantija suteikiami pagal pasirašytą susitarimą, kuris dar galioja arba nebuvo nutrauktas (EIB finansavimo operacijos) ir laikantis paties EIB taisyklių bei darbo tvarkos ir remiant atitinkamus Europos Sąjungos užsienio politikos tikslus.
   2.   Bendrijos garantija sudaro 65 % visos pagal EIB finansavimo operacijas išmokėtų kreditų ir suteiktų garantijų sumos, atėmus sugrąžintas sumas ir įskaitant visas susijusias sumas.
   3.   Didžiausia EIB finansavimo operacijų viršutinė riba per 6 dalyje minimą laikotarpį, atėmus anuliuotas sumas, neviršija 27 800 milijonų EUR. Ši maksimali viršutinė riba suskirstoma į tris dalis:

               a)

               pagrindinę viršutinę ribą, kurios nustatyta maksimali suma 25 800 milijonų EUR, įskaitant jos 4 dalyje apibrėžtą regioninį paskirstymą siekiant apimti visą 6 dalyje nurodytą laikotarpį;

               b)

               2 000 milijonų EUR pasirenkamą įsipareigojimą. Taryba nuspręs dėl visos ar dalies šios neprivalomos sumos naudojimo ir regioninio paskirstymo Sutarties 181a straipsnio 2 dalyje numatyta tvarka. Šis sprendimas bus grindžiamas 9 straipsnyje nustatytos tarpinės peržiūros rezultatais.

         4.   3 dalies a punkte nurodyta pagrindinė viršutinė riba suskirstoma į šias privalomas regionams viršutines ribas:

               a)

               Narystės siekiančios šalys: 8 700 milijonai EUR;

               b)

               Kaimynystės ir partnerystės šalys: 12 400 milijonai EUR;
               preliminariai suskirstyta į tokias dalis:

                           i)

                           Viduržemio jūros regiono šalys: 8 700 milijonai EUR;

                           ii)

                           Rytų Europa, Pietų Kaukazas ir Rusija: 3 700 milijonai EUR;

               c)

               Azija ir Lotynų Amerika: 3 800 milijonai EUR;
               preliminariai suskirstyta į tokias dalis:

                           i)

                           Lotynų Amerika: 2 800 milijonai EUR;

                           ii)

                           Azija: 1 000 milijonas EUR;

               d)

               Pietų Afrikos Respublika: 900 milijonai EUR.

         5.   Pagal regionams nustatytą viršutinę ribą EIB valdymo organai gali nuspręsti iki 10 % sumos perskirstyti tarp regionų viršutinių ribų.
   6.   Bendrijos garantija taikoma EIB finansavimo operacijoms, pasirašytoms per laikotarpį, kuris prasideda 2007 m. vasario 1 d. ir baigiasi 2013 m. gruodžio 31 d.
   7.   Jeigu, pasibaigus 6 dalyje nurodytam laikotarpiui, Taryba nepriima sprendimo, EIB suteikiančio naują Bendrijos garantiją, skirtą finansavimo operacijoms už Bendrijos ribų, tas laikotarpis savaime pratęsiamas šešiems mėnesiams.
   2 straipsnis
   Tinkamos šalys
   1.   I priede pateikiamas šalių, atitinkančių ar galinčių atitikti reikalavimus EIB finansavimui pagal Bendrijos garantiją gauti, sąrašas.
   2.   Dėl I priede išvardytų bei (*) pažymėtų šalių ir I priede neišvardytų šalių Taryba priima sprendimus dėl atitikimo reikalavimams kiekvienu konkrečiu atveju Sutarties 181a straipsnio 2 dalyje nurodyta tvarka.
   3.   Bendrijos garantija taikoma tik EIB finansavimo operacijoms, vykdomoms šalyse, kurios yra sudariusios su EIB pagrindų sutartį, nustatančią teisines sąlygas, pagal kurias turi būti vykdomos tokios EIB finansavimo operacijos.
   4.   Iškilus rimtoms problemoms, susijusioms su politine arba ekonomine padėtimi konkrečioje šalyje, EIB gali nuspręsti sustabdyti naują EIB finansavimą pagal Bendrijos garantiją tokioje šalyje Sutarties 181a straipsnio 2 dalyje nurodyta tvarka.
   5.   Bendrijos garantija netaikoma EIB finansavimo operacijoms konkrečioje šalyje, kai sutartis dėl EIB finansavimo operacijų pasirašoma po tokios šalies įstojimo į ES.
   3 straipsnis
   Atitiktis Europos Sąjungos politikos kryptims
   1.   EIB išorės veiksmų atitiktis Europos Sąjungos užsienio politikos tikslams stiprinama, siekiant EIB finansavimą labiau susieti su Europos Sąjungos biudžeto ištekliais, ypač dalyvaujant nuolatiniame ir sistemingame dialoge ir iš anksto konsultuojantis dėl:

               a)

               Komisijos rengiamų strateginių dokumentų, tokių kaip šalių ir regionų strateginiai dokumentai, veiksmų planai ir pasirengimo narystei dokumentai;

               b)

               EIB strateginių planavimo dokumentų ir projektų srautų;

               c)

               kitų politinių ir veiklos aspektų.

         2.   Bendradarbiavimas vyksta atskirų regionų pagrindu, atsižvelgiant į EIB vaidmenį ir Europos Sąjungos politikos kryptis kiekviename regione.
   3.   EIB finansavimo operacijai nebus teikiama Bendrijos garantija, jeigu dėl tokios operacijos Komisija pareikš neigiamą nuomonę, remdamasi EIB įstatų 21 straipsnyje nustatyta tvarka.
   4.   EIB finansavimo operacijų atitikties Europos Sąjungos užsienio politikos tikslams stebėsena vykdoma pagal 6 straipsnį.
   4 straipsnis
   Bendradarbiavimas su kitomis tarptautinėmis finansų institucijomis
   1.   EIB finansavimo operacijas vis daugiau atlieka, prireikus, bendradarbiaudamas su kitoms TFI arba Europos dvišalėms institucijoms ir (arba) su jomis dalyvaudamas bendrame finansavime, siekdamas padidinti sąveikas, bendradarbiavimą bei veiksmingumą ir užtikrinti priimtiną rizikos pasidalijimą ir projektų bei sektorių sąlygų suderinamumą.
   2.   Šis bendradarbiavimas skatinamas vykdant koordinavimą, ypač pagal susitarimo memorandumus, prireikus, sudarytus Komisijos, EIB ir įvairiuose regionuose veikiančių pagrindinių TFI bei Europos dvišalių institucijų.
   3.   Bendradarbiavimas su TFI ir kitais donorais bus įvertintas 9 straipsnyje numatytos tarpinės peržiūros metu.
   5 straipsnis
   Bendrijos garantijos aprėptis ir sąlygos
   1.   EIB finansavimo operacijoms, dėl kurių sudaryta sutartis su valstybe arba vykdomoms su jos garantija, ir EIB finansavimo operacijoms, dėl kurių sudaryta sutartis su regioninės arba vietos valdžios institucijomis arba vyriausybei priklausančiomis ir (arba) jos kontroliuojamomis valstybinėmis įmonėmis arba įstaigomis, jeigu tokių kitų EIB finansavimo operacijų kredito rizika yra įvertinta atsižvelgiant į atitinkamos šalies kredito rizikos būklę, Bendrijos garantija apima visas EIB negautas, bet jam priklausančias sumas (bendroji garantija).
   Taikant šį straipsnį ir 6 straipsnio 4 dalį valstybės sąvoka apima Vakarų Krantą ir Gazos sektorių, kuriems atstovauja Palestinos Vadovybė, ir Kosovą, kuriam atstovauja JT laikinoji administracinė misija.
   2.   EIB finansavimo operacijoms, išskyrus pirmoje dalyje nurodytas operacijas, Bendrijos garantija apima visas EIB negautas, bet jam priklausančias sumas, kai jos nebuvo gautos dėl toliau nurodytos politinės rizikos („politinės rizikos garantija“):

               a)

               valiutos nepervedimo;

               b)

               turto nusavinimo;

               c)

               karo arba pilietinių neramumų;

               d)

               atsisakymo vykdyti teisingumą, pažeidus sutartį.

         6 straipsnis
   Atskaitomybė ir apskaita
   1.   Komisija kiekvienais metais Europos Parlamentui ir Tarybai teikia EIB finansavimo operacijų, įvykdytų pagal šį sprendimą, ataskaitą. Į ataskaitą įtraukiamas EIB finansavimo operacijų poveikis ir veiksmingumas projekto, sektoriaus, šalies bei regiono lygiu, taip pat EIB finansavimo operacijų indėlis į Europos Sąjungos užsienio politikos tikslų įgyvendinimą, atsižvelgiant į EIB veiklos tikslus. Į ją taip pat įtraukiamas EIB ir Komisijos bei EIB ir kitų TFI dvišalių donorų bendradarbiavimo apimties įvertinimas.
   2.   Taikant 1 dalį, EIB teikia Komisijai EIB finansavimo operacijų, įvykdytų pagal šį sprendimą, ir Europos Sąjungos užsienio politikos tikslų įgyvendinimo, įskaitant bendradarbiavimą su kitomis TFI, metines ataskaitas.
   3.   EIB pateikia Komisijai statistinius, finansinius ir apskaitos duomenis apie kiekvieną EIB finansavimo operaciją, vykdydamas savo ataskaitų rengimo įsipareigojimus arba kai tokių duomenų paprašo Europos Audito Rūmai, taip pat neišmokėtų sumų pagal EIB finansavimo operacijas audito pažymą.
   4.   Komisijos rizikos, kuriai taikoma bendroji garantija, apskaitos ir atskaitomybės tikslais EIB pateikia Komisijai EIB rizikos įvertinimą ir informaciją, suskirstytą pagal EIB finansavimo operacijas su skolininkais arba su įsipareigojusiomis šalimis, kurioms suteikta garantija, išskyrus valstybes.
   5.   Informaciją, nurodytą 2, 3 ir 4 dalyse, EIB teikia savo sąskaita.
   7 straipsnis
   Komisijos išmokėtų sumų išieškojimas
   1.   Jeigu Komisija išmoka sumą pagal Bendrijos garantiją, EIB Komisijos vardu ir jos naudai vykdo išmokėtų sumų išieškojimą.
   2.   EIB ir Komisija sudaro susitarimą, nustatantį išsamias išmokėtų sumų išieškojimo nuostatas ir procedūras, ne vėliau kaip 8 straipsnyje nurodyto sutarimo sudarymo dieną.
   8 straipsnis
   Garantijos susitarimas
   EIB ir Komisija sudaro garantijos susitarimą, nustatantį išsamias nuostatas ir procedūras, susijusias su Bendrijos garantija.
   9 straipsnis
   Sprendimo persvarstymas
   1.   Komisija iki 2010 m. birželio 30 d. pateikia Europos Parlamentui ir Tarybai šio sprendimo taikymo vidutinės trukmės ataskaitą dėl šio sprendimo taikymo, prireikus kartu su jo dalinio pakeitimo pasiūlymu, remdamasi nepriklausomų ekspertų įvertinimu, kurio sąlygos nurodytos šio sprendimo II priede.
   2.   Komisija iki 2013 m. liepos 31 d. pateikia šio sprendimo taikymo galutinę ataskaitą.
   10 straipsnis
   Taikymas
   Šis sprendimas įsigalioja trečią dieną nuo jo paskelbimo Europos Sąjungos oficialiajame leidinyje.

      Priimta Briuselyje, 2006 m. gruodžio 19 d.

            Tarybos vardu

            Pirmininkas

         J. KORKEAOJA

      (1)  2006 m. lapkričio 30 d. pareikšta nuomonė (dar nepaskelbta Oficialiajame leidinyje).

      (2)  OL L 9, 2000 1 13, p. 24. Sprendimas su paskutiniais pakeitimais, padarytais Sprendimu 2006/174/EB (OL L 62, 2006 3 3, p. 26).

      (3)  OL L 292, 2001 11 9, p. 41.

      (4)  OL L 21, 2005 1 25, p. 11.

      (5)  2006 m. liepos 17 d. Tarybos reglamentas (EB) Nr. 1085/2006 (OL L 210, 2006 7 31, p. 82).

      (6)  2006 m. spalio 24 d. Europos Parlamento ir Tarybos reglamentas (EB) Nr. 1638/2006 (OL L 310, 2006 11 9, p. 1).

      (7)  2006 m. lapkričio 15 d. Europos Parlamento ir Tarybos reglamentas (EB) Nr. 1717/2006 (OL L 327, 2006 11 24, p. 1).

      (8)  OL L 293, 1994 11 12, p. 1. Reglamentas su paskutiniais pakeitimais, padarytais Reglamentu (EB, Euratomas) Nr. 2273/2004 (OL L 396, 2004 12 31, p. 28).

      I PRIEDAS
      1 straipsnyje nurodyti regionai ir šalys
      A.   NARYSTĖS SIEKIANČIOS ŠALYS

                  1)

                  Šalys kandidatės
                  Kroatija, Turkija, Buvusiosios Jugoslavijos Respublika Makedonija.

                  2)

                  Potencialios šalys kandidatės
                  Albanija, Bosnija ir Hercegovina, Juodkalnija, Serbija, Kosovas pagal Jungtinių Tautų Saugumo Tarybos Rezoliuciją 1244 (1999).

            B.   KAIMYNYSTĖS IR PARTNERYSTĖS ŠALYS

                  1)

                  Viduržemio jūros regiono šalys
                  Alžyras, Egiptas, Vakarų Krantas ir Gazos sektorius, Izraelis, Jordanija, Libanas, Libija (*), Marokas, Sirija, Tunisas.

                  2)

                  Rytų Europa, Pietų Kaukazas ir Rusija
                  Rytų Europa: Moldova, Ukraina, Baltarusija (*);
                  Pietų Kaukazas: Armėnija, Azerbaidžanas, Gruzija;
                  Rusija: Rusija.

            C.   AZIJA IR LOTYNŲ AMERIKA

                  1)

                  Lotynų Amerika
                  Argentina, Bolivija, Brazilija, Čilė, Kolumbija, Kosta Rika, Ekvadoras, Salvadoras, Gvatemala, Hondūras, Meksika, Nikaragva, Panama, Paragvajus, Peru, Urugvajus, Venesuela.

                  2)

                  Azija

                              Azija (išskyrus Vidurio Aziją):
                              Afganistanas (*), Bangladešas, Butanas (*), Brunėjus, Kambodža (*), Kinija (įskaitant Honkongo ir Makao specialiuosius administracinius regionus), Indija, Indonezija, Irakas (*), Pietų Korėja, Laosas, Malaizija, Maldyvai, Mongolija, Nepalas, Pakistanas, Filipinai, Singapūras, Šri Lanka, Taivanas (*), Tailandas, Vietnamas ir Jemenas.

                              Centrinė Azija:
                              Kazachija (*), Kirgizija (*), Tadžikija (*), Turkmėnija (*), Uzbekija (*).

            D.   PIETŲ AFRIKA
      Pietų Afrika.

      II PRIEDAS
      Tarpinė peržiūra ir EIB įsipareigojimo ES nepriklausančioms šalims įvertinimo sąlygos
      Tarpinė peržiūra
      Pagrindinė EIB išorinio finansavimo tarpinė peržiūra bus atlikta iki 2010 m. Šia peržiūra, kurios metu bus išsamiai informuojama apie Tarybai perduotiną nepriklausomų ekspertų įvertinimą, bus grindžiamas valstybių narių sprendimas, ar suteikti pasirenkamą įgaliojimą, sudarantį sąlygas galimam skolinimuisi laikotarpiu po 2010 m. antruoju laikotarpiu, ir kokiu mastu jį suteikti, ar atlikti kitus dalinius įgaliojimo pakeitimus bei kaip užtikrinti didžiausią EIB operacijų pridedamąją vertę ir veiksmingumą. Komisija iki 2010 m. birželio 30 d. Europos Parlamentui ir Tarybai pateiks tarpinės peržiūros rezultatus, kaip pagrindą bet kokiam pasiūlymui dėl įgaliojimo dalinio pakeitimo. Pasikonsultavusi su Europos Parlamentu Taryba priims reikiamus sprendimus.
      Įvertinimo sistema
      Ją sudaro:

                  a.

                  EIB išorinio finansavimo veiklos įvertinimas. Įvertinimo dalys vykdomos bendradarbiaujant su EIB ir Komisijos įvertinimą atliekančiais padaliniais;

                  b.

                  EIB išorinis skolinimas bendradarbiaujant su kitomis TFI ir kitais finansavimo šaltiniais platesnio poveikio įvertinimas.

            Įvertinimą prižiūrės ir jam vadovaus iniciatyvinis komitetas, susidedantis iš keleto EIB Valdytojų tarybos paskirtų „kompetentingų asmenų“, EIB ir Komisijos atstovo. Iniciatyviniam komitetui pirmininkaus vienas iš tokių „kompetentingų asmenų“. Jis bus sušauktas ne vėliau kaip 2008 m. pirmąjį pusmetį.
      Iniciatyvinis komitetas sulauks EIB ir Komisijos įvertinimą atliekančių padalinių bei nepriklausomų ekspertų pagalbos. Nepriklausomi ekspertai atrenkami Komisijos konkurso būdu. Su iniciatyviniu komitetu konsultuojamasi dėl nepriklausomų ekspertų atrankos sąlygų ir kriterijų. Nepriklausomų ekspertų išlaidas padengia Komisija ir joms būtų taikoma biudžeto eilutė, skirta Garantinio fondo atidėjimams.
      Galutinėje įvertinimo ataskaitoje, kurią turi pateikti iniciatyvinis komitetas, turi būti padarytos surinkta informacija grindžiamos aiškios išvados, kuriomis būtų pagristas tarpinės peržiūros sprendimas dėl to, ar suteikti pasirenkamą dalį likusiam įgaliojimo laikotarpiui, ir dėl bet kurio papildomo finansavimo regioninio paskirstymo.
      Įvertinimo taikymo sritis
      Įvertinimas apima ankstesniuosius įgaliojimus (2000–2006 m.) ir įgaliojimų laikotarpiui 2007–2013 m. pirmuosius metus iki 2009 m. pabaigos. Jame bus nagrinėjamos projekto finansavimo apimtys bei pagal šalis prisiimti įsipareigojimai, taip pat techninė pagalba ir rizikos kapitalo operacijos. Atsižvelgiant į poveikį projekto, sektoriaus, regiono ir šalies lygiu įvertinime pateiktos išvados bus grindžiamos:

                  a.

                  Kaip iš pradžių išdėstyta atitinkamose ES užsienio politikos nuostatose, konkretiems regiono tikslams skirtų EIB operacijų svarbos, atlikimo (veiksmingumo, našumo ir tvarumo) išsamiu įvertinimu, taip pat jų pridedamąja verte (turi būti atliekamas kartu su EIB ir Komisijos įvertinimą atliekančiais padaliniais);

                  b.

                  EIB operacijų 2007–2013 m. įgaliojimo pirmaisiais metais atsižvelgiant į konkrečius regiono tikslus 2007–2013 m. įgaliojimo laikotarpiu ir į atitinkamus veiklos rodiklius, kuriuos turi nustatyti EIB, nuoseklumo su atitinkamomis ES užsienio politikos kryptimis ir strategijomis bei papildomumo įvertinimu (atliktinu kartu su EIB ir Komisijos įvertinimą atliekančiais padaliniais).

            Šiuose įvertinimuose EIB operacijų pridėtinė vertė bus matuojama pagal šiuos tris aspektus: ES politikos tikslų rėmimas, pačių projektų kokybė ir kiti finansavimo šaltiniai.

                  a.

                  naudos gavėjų finansinių poreikių analize, jų lėšų įsisavinimo pajėgumais bei kitų atitinkamų priemonių privataus ar viešojo finansavimo šaltinių prieinamumu;

                  b.

                  EIB ir Komisijos bendradarbiavimo ir veiksmų nuoseklumo įvertinimu;

                  c.

                  IB ir tarptautinių bei dvišalių finansinių institucijų ir agentūrų bendradarbiavimo ir sąveikos įvertinimas.


title: 2015 m. kovo 16 d. Tarybos sprendimas (ES) 2015/453, kuriuo skiriami Europos darbuotojų saugos ir sveikatos agentūros valdybos Danijai ir Vokietijai atstovaujantys nariai ir pakaitiniai nariai

text:
19.3.2015

               LT

               Europos Sąjungos oficialusis leidinys

               L 75/18

         TARYBOS SPRENDIMAS (ES) 2015/453
   2015 m. kovo 16 d.
   kuriuo skiriami Europos darbuotojų saugos ir sveikatos agentūros valdybos Danijai ir Vokietijai atstovaujantys nariai ir pakaitiniai nariai
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 1994 m. liepos 18 d. Tarybos reglamentą (EB) Nr. 2062/94 dėl Europos darbuotojų saugos ir sveikatos agentūros įsteigimo (1), ypač į jo 8 straipsnį,
   atsižvelgdama į valstybių narių vyriausybių ir darbuotojų bei darbdavių organizacijų Tarybai pateiktus kandidatų sąrašus,
   atsižvelgdama į Darbuotojų saugos ir sveikatos patariamojo komiteto narių ir pakaitinių narių sąrašus,
   kadangi:

               (1)

               2013 m. gruodžio 2 d. (2), 2014 m. birželio 12 d. (3), 2014 m. lapkričio 18 d. (4) ir 2014 m. gruodžio 15 d. (5) sprendimais Taryba paskyrė Europos darbuotojų saugos ir sveikatos agentūros valdybos narius ir pakaitinius narius laikotarpiui iki 2016 m. lapkričio 7 d.;

               (2)

               darbuotojų organizacija Europos profesinių sąjungų konfederacija (ETUC) ir darbdavių organizacija BUSINESSEUROPE pateikė kandidatūras dviem laisvoms vietoms užimti,

         PRIĖMĖ ŠĮ SPRENDIMĄ:
   1 straipsnis
   Europos darbuotojų saugos ir sveikatos agentūros valdybos nariais ir pakaitiniais nariais laikotarpiui iki 2016 m. lapkričio 7 d. skiriami šie asmenys:
   II.   DARBUOTOJŲ ORGANIZACIJŲ ATSTOVAI

               Šalis

               Pakaitinis narys

               Vokietija

               Susanne JASPER

         III.   DARBDAVIŲ ORGANIZACIJŲ ATSTOVAI

               Šalis

               Narys

               Danija

               Lena SØBY

         2 straipsnis
   Narius ir pakaitinius narius, kurių kandidatūros dar nėra pateiktos, Taryba paskirs vėliau.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. kovo 16 d.

            Tarybos vardu

            Pirmininkas

         J. DŪKLAVS

      (1)  OL L 216, 1994 8 20, p. 1.

      (2)  2013 m. gruodžio 2 d. Tarybos sprendimas, kuriuo skiriami Europos darbuotojų saugos ir sveikatos agentūros valdybos nariai ir pakaitiniai nariai (OL C 360, 2013 12 10, p. 8).

      (3)  2014 m. birželio 12 d. Tarybos sprendimas, kuriuo skiriami Europos darbuotojų saugos ir sveikatos agentūros valdybos Lietuvai ir Maltai atstovaujantys nariai ir pakaitiniai nariai (OL C 182, 2014 6 14, p. 14); 2014 m. birželio 12 d. Tarybos sprendimas, kuriuo skiriami Europos darbuotojų saugos ir sveikatos agentūros valdybos Prancūzijai atstovaujantys nariai ir pakaitiniai nariai (OL C 186, 2014 6 18, p. 5).

      (4)  2014 m. lapkričio 18 d. Tarybos sprendimas, kuriuo skiriami Europos darbuotojų saugos ir sveikatos agentūros valdybos Latvijai atstovaujantis narys ir pakaitinis narys (OL C 420, 2014 11 22, p. 6).

      (5)  2014 m. gruodžio 15 d. Tarybos sprendimas, kuriuo skiriamas Europos darbuotojų saugos ir sveikatos agentūros valdybos Vokietijai atstovaujantis narys (OL C 453, 2014 12 17, p. 2).


title: 2014/587/ES: 2014 m. balandžio 3 d. Europos Parlamento sprendimas dėl Europos draudimo ir profesinių pensijų institucijos 2012 finansinių metų biudžeto įvykdymo patvirtinimo

text:
5.9.2014

               LT

               Europos Sąjungos oficialusis leidinys

               L 266/227

         EUROPOS PARLAMENTO SPRENDIMAS
   2014 m. balandžio 3 d.
   dėl Europos draudimo ir profesinių pensijų institucijos 2012 finansinių metų biudžeto įvykdymo patvirtinimo
   (2014/587/ES)
   EUROPOS PARLAMENTAS,

               —

               atsižvelgdamas į Europos draudimo ir profesinių pensijų institucijos 2012 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos draudimo ir profesinių pensijų institucijos 2012 finansinių metų metinių finansinių ataskaitų su Institucijos atsakymais (1),

               —

               atsižvelgdamas į Tarybos 2014 m. vasario 18 d. rekomendaciją (05849/2014 – C7–0054/2014),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2010 m. lapkričio 24 d. Europos Parlamento ir Tarybos reglamentą (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija) (4), ypač į jo 64 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Ekonomikos ir pinigų politikos komiteto nuomonę (A7–0232/2014),

               1.

               patvirtina Europos draudimo ir profesinių pensijų institucijos direktoriui, kad Institucijos 2012 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos draudimo ir profesinių pensijų institucijos vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 365, 2013 12 13, p. 134.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 331, 2010 12 15, p. 48.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2005/115/EB: 2005 m. vasario 7 d. Komisijos sprendimas, 2005 m. pratęsiantis Bendrijos lyginamuosius tyrimus ir bandymus, nuo 2004 m. taikomus tam tikrų rūšių vaisinių augalų dauginamajai ir sodinamajai medžiagai pagal Tarybos direktyvą 92/34/EEB

text:
9.2.2005

               LT

               Europos Sąjungos oficialusis leidinys

               L 36/9

      KOMISIJOS SPRENDIMAS

   2005 m. vasario 7 d.
   2005 m. pratęsiantis Bendrijos lyginamuosius tyrimus ir bandymus, nuo 2004 m. taikomus tam tikrų rūšių vaisinių augalų dauginamajai ir sodinamajai medžiagai pagal Tarybos direktyvą 92/34/EEB
   (2005/115/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1992 m. balandžio 28 d. Tarybos direktyvą 92/34/EEB dėl prekybos vaisinių augalų dauginamąja medžiaga ir sodininkystei skirtais vaisiniais augalais (1),
   atsižvelgdama į 2003 m. gruodžio 11 d. Komisijos sprendimą 2003/894/EB, nustatantį Bendrijos lyginamųjų bandymų ir tyrimų su Prunus persica (L) Batsch, Malus Mill. ir Rubus idaeus L. dauginamąja ir sodinamąja medžiaga metodus pagal Tarybos direktyvą 92/34/EEB (2), ypač į jo 3 straipsnį,
   kadangi:

               (1)

               Sprendime 2003/894/EB nustatyta Prunus persica (L.) Batsch, Malus Mill. ir Rubus idaeus L. lyginamųjų tyrimų ir bandymų, atliekamų pagal Direktyvą 92/34/EEB, tvarka 2004–2008 m.

               (2)

               2004 m. atlikti bandymai ir tyrimai turėtų būti tęsiami 2005 m.,

         NUSPRENDĖ:
   Vienintelis straipsnis
   2004 m. pradėti Prunus persica (L.) Batsch, Malus Mill. ir Rubus idaeus L. dauginamosios ir sodinamosios medžiagos Bendrijos lyginamieji tyrimai ir bandymai tęsiami 2005 m. pagal Sprendimą 2003/894/EB.

      Priimta Briuselyje, 2005 m. vasario 7 d.

            Komisijos vardu

         Markos KYPRIANOU

            Komisijos narys

      (1)  OL L 157, 1992 6 10, p. 10. Direktyva su paskutiniais pakeitimais, padarytais Komisijos direktyva 2003/111/EB (OL L 311, 2003 11 27, p. 12).

      (2)  OL L 333, 2003 12 20, p. 88.


19.5.2016

               LT

               Europos Sąjungos oficialusis leidinys

               C 181/95

         P7_TA(2013)0404
   Europos Parlamento ir Europos Centrinio Banko tarpinstitucinis susitarimas (TIS) dėl bendradarbiavimo dėl procedūrų įgyvendinant bendrą priežiūros mechanizmą
   2013 m. spalio 9 d. Europos Parlamento sprendimas dėl Europos Parlamento ir Europos Centrinio Banko tarpinstitucinio susitarimo dėl demokratinės atskaitomybės vykdymo ir Europos Centriniam Bankui pavestų uždavinių vykdymo priežiūros praktinių sąlygų įgyvendinant bendrą priežiūros mechanizmą sudarymo (2013/2198(ACI))
   (2016/C 181/18)

      Europos Parlamentas,

               —

               atsižvelgdamas į Pirmininko 2013 m. rugsėjo 12 d. laišką,

               —

               atsižvelgdamas į Europos Parlamento ir Europos Centrinio Banko tarpinstitucinio susitarimo dėl demokratinės atskaitomybės vykdymo ir Europos Centriniam Bankui pavestų uždavinių vykdymo priežiūros praktinių sąlygų įgyvendinant bendrą priežiūros mechanizmą, projektą,

               —

               atsižvelgdamas į Europos Sąjungos sutartį,

               —

               atsižvelgdamas į Sutartį dėl Europos Sąjungos veikimo, ypač į jos 127 straipsnio 6 dalį, 284 straipsnio 3 dalies antrą pastraipą ir 295 straipsnį,

               —

               atsižvelgdamas į savo poziciją, priimtą 2013 m. rugsėjo 12 d., siekiant priimti Tarybos reglamentą, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1) ir į Ekonomikos ir pinigų politikos komiteto pranešimą bei Konstitucinių reikalų komiteto nuomonę dėl šio pasiūlymo dėl reglamento (2),

               —

               atsižvelgdamas į Europos Parlamento Pirmininko ir Europos Centrinio Banko pirmininko 2013 m. rugsėjo 12 d. pareiškimą, kai Europos Parlamente buvo balsuojama dėl pasiūlymo dėl Tarybos reglamento, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (3),

               —

               atsižvelgdamas į Darbo tvarkos taisyklių 127 straipsnio 1 dalį ir 46 straipsnio 1 dalį,

               —

               atsižvelgdamas į Konstitucinių reikalų komiteto pranešimą (A7-0302/2013),

               1.

               pritaria žemiau pateikto susitarimo sudarymui ir, atsižvelgdamas į susitarimo turinį, nutaria jį pridėti prie Darbo tvarkos taisyklių;

               2.

               paveda Pirmininkui pasirašyti susitarimą su Europos Centrinio Banko pirmininku ir pasirūpinti, kad jis būtų paskelbtas Europos Sąjungos oficialiajame leidinyje;

               3.

               paveda Pirmininkui perduoti šį sprendimą ir jo priedą Tarybai, Komisijai, Europos Centriniam Bankui ir nacionaliniams parlamentams susipažinti.

      (1)  Priimti tekstai, P7_TA(2013)0372.

      (2)  A7-0392/2012 (pranešėja Marianne Thyssen ir nuomonės referentas Andrew Duff).

      (3)  Žr. 2013 m. rugsėjo 12 d. Parlamento teisėkūros rezoliucijos dėl pasiūlymo dėl tokio reglamento priedą (Priimti tekstai, P7_TA(2013)0372).

      PRIEDAS

         Europos Parlamento ir Europos Centrinio Banko tarpinstitucinis susitarimas dėl demokratinės atskaitomybės vykdymo ir Europos Centriniam Bankui pavestų uždavinių vykdymo priežiūros praktinių sąlygų įgyvendinant bendrą priežiūros mechanizmą

         (Šio priedo tekstas čia nepateikiamas, nes jis atitinka tarpinstitucinį susitarimą, kuris buvo paskelbtas 2013 m. lapkričio 30 d.Oficialiojo leidinio L serijoje 320, p. 1.)